മാനസികാസ്വാസ്ഥ്യമുള്ള പ്രവാസികളെ നാടുകടത്തണമെന്ന് കുവൈത്ത് എംപി കുവൈത്ത് സിറ്റി: മാനസികാസ്വാസ്ഥ്യമുള്ള എത്രപേരെ നാടുകടത്തിയെന്ന് ആഭ്യന്തര മന്ത്രാലയത്തോട് ചോദിച്ച് ബദര് അല് ഹുമൈദി എം.പി. കുവൈത്ത് ആരോഗ്യ മന്ത്രാലയത്തിന് കീഴിലെ മാനസികാരോഗ്യ കേന്ദ്രത്തില് 37,000 വിദേശികള് ചികിത്സ തേടിയെന്നും ഇവരെ രാജ്യത്തുവെച്ച് പൊറുപ്പിക്കുന്നത് സുരക്ഷ ഭീഷണി സൃഷ്ടിക്കുന്നുണ്ടെന്നും അദ്ദേഹം ആഭ്യന്തരമന്ത്രി ശൈഖ് താമിര് അല് അലി അസ്സബാഹിന് അയച്ച കത്തില് ചൂണ്ടിക്കാട്ടി. മനോരോഗാശുപത്രിയില് ചികിത്സതേടുന്ന പ്രവാസികളെ നാടുകടത്താന് നിയമനിര്മാണം നടത്തണമെന്നാണ് അദ്ദേഹത്തിന്റെ ആവശ്യം. മാനസിക അസ്വാസ്ഥ്യമുള്ളവരുടെ എണ്ണം വര്ധിച്ചുവരുന്നത് ഗൗരവത്തിലെടുക്കണം. ഇവര് സ്വദേശികള്ക്ക് ഭീഷണിയാണ്. മറ്റു രാജ്യങ്ങളില്നിന്നുള്ള മാനസിക വെല്ലുവിളി നേരിടുന്നവരെ ചികിത്സിക്കേണ്ടത് കുവൈത്തിെന്റ ഉത്തരവാദിത്തമല്ലെന്നും അത് അതത് രാജ്യങ്ങള് ചെയ്യേണ്ടതാണെന്നും ബദര് അല് ഹുമൈദി കൂട്ടിച്ചേര്ത്തു. മാനസികാസ്വാസ്ഥ്യമുള്ളവരെ നാടുകടത്തണമെന്ന് ബദര് അല് ഹുമൈദി എം.പി നേരത്തേയും ആവശ്യപ്പെട്ടിരുന്നു.